Diari Oficial de la Generalitat Valenciana


Sumari del DOGV 9213, del 11-11-2021 (2021/10493)

RESOLUCIÓ de 15 de juny de 2021, de la Direcció General de Qualitat i Educació Ambiental, per la qual es formula l'informe d'impacte ambiental. Expedient: 50/2391-EFA.
-----------------------------------------------------------------------------------------------------------------------------------------------------------------------

### Dades del document

Número de DOGV
:   9213

Data del DOGV
:   11-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10260


Data del document
:   15-06-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 15 de juny de 2021, de la Direcció General de Qualitat i Educació Ambiental, per la qual es formula l'informe d'impacte ambiental. Expedient: 50/5283-FKF. [2021/10815]  
«Informe d'impacte ambiental.  
Expedient: 50/2950-GUM.  
Títol: Sondeig de captació d'aigües subterrànies.  
Titular: Hacienda Pastora.  
Òrgan substantiu: Servei Territorial d'Indústria i Energia (Castelló). ASOSUB/2019/66/12.  
Localització: parcel·la 27, del polígon 8; partida de Pipions, del terme municipal de San Rafael del Río (Castelló).  
  
Descripció del projecte.  
L'objecte de la captació hídrica és poder extraure un volum màxim anual de 6.895 m³/any, amb un cabal màxim previst de 2,5 l/s, a fi d'atendre el reg d'arbres oleaginosos en la mateixa parcel·la on es farà el sondeig, la superfície de la qual és de 7,418 ha.  
L'emplaçament es troba en un entorn agrícola pràcticament pla i predominantment de secà (olivar). Es troba allunyat d'espais naturals protegits i d'hàbitats i espais pertanyents a la Xarxa Natura 2000. Tampoc s'observa en l'entorn la presència de terreny forestal ni altres elements d'una rellevància ambiental especial, si bé, a uns 400 m a l'oest de la parcel·la discorre la via pecuària denominada Cañada Real del Gallo. Tampoc s'ha posat en relleu la possible presència en aquest emplaçament d'elements del patrimoni cultural.  
En la pàgina 5 del projecte (epígraf 7.2. profunditat de la perforació), s'indica que es tracta d'un sondeig de 150 m de profunditat «des del nivell del sòl»; en canvi, l'epígraf 1.4.1 (pàgina 4) del document ambiental indica que la profunditat prevista del sondeig és de 190 m, amb un diàmetre de 200 mm i posterior entubat amb xapa d'acer soldada helicoïdalment de 180 mm de diàmetre i 4 mm de grossària.  
Encara que tant el projecte com el document ambiental refereixen diferents aqüífers en la zona, no arriben a concretar quines són les previsions de la columna litològica que cal travessar, i es limita al comentari següent: «Tenint en compte la geologia de la zona, segons la qual s'espera trobar estrats formats per materials molt recents d'origen al·luvial i col·luvial, i altres estrats carbonatats, s'opta per emprar, com a mètode de perforació més indicat per a executar el sondeig, el sistema de rotopercussió mitjançant un martell d'aire». Posteriorment hi afegeixen: «En resum, s'espera trobar l'aqüífer cap als 130 m, mentre que el sondeig haurà de tindre una profunditat de 150 m per a aprofundir prou en les formacions calcàries i assegurar el cabal demanat». La duració dels treballs serà aproximadament d'un dia.  
  
Pel que fa a l'aqüífer que cal captar, no s'hi especifica de quina massa d'aigua subterrània es tracta. Tan sols indica: «La zona del sondeig se situa en la part alta del pla de Vinaròs, entre els llits del riu Cervol i el riu Sénia: sistema d'explotació núm. 1 «Sénia-Maestrat», a cavall entre la unitat hidrogeològica 08.09 Plana de Sénia i la unitat hidrogeològica 08.07 Maestrat, segons la publicació de l'ITGME Los recursos hídricos en la Comunidad Valenciana.  
Malgrat aquestes imprecisions i la falta de concreció, cal entendre aquesta obra com un sondeig d'investigació, en el qual, no obstant, caldrà preveure assajos posteriors de bombament per a determinar el rendiment possible i la validesa de la captació.  
  
Tramitació administrativa.  
Mitjançant un escrit del cap del Servei Territorial d'Indústria i Energia de Castelló, signat en data 20 d'abril 2020 (referència d'expedient ASOSUB/2019/66/12), es va remetre a aquest òrgan ambiental el document ambiental i el projecte corresponent, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
  
Dins del tràmit de consultes, segons l'article 46 de la Llei 21/2013, d'avaluació ambiental, i mitjançant un escrit signat en data 12 de setembre de 2020, es va traslladar l'expedient al Servei Territorial de Medi Ambient (STMA) de València, perquè aquest disposava d'un tècnic especialista en hidrogeologia, i a fi d'informar sobre les afeccions ambientals derivades de l'execució del projecte.  
En data 3 de juny de 2021, la Unitat d'Impacte Ambiental de l'STMA (Direcció Territorial de València) emet un informe-proposta, en el qual es fa un repàs de les característiques tècniques del projecte i les seues possibles afeccions ambientals, s'informa favorablement i se'n proposa, als efectes ambientals, la resolució favorable, amb alguns suggeriments que han sigut recollits en aquesta resolució.  
  
Consideracions ambientals.  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres es limita a la que ocupa la maquinària de perforació i, si és el cas, la d'aforament, a més de la bassa de detritus eventual; tampoc es requereix l'obertura de nous accessos, ni moviments de terra ni desbrossaments. Es tracta, en definitiva, d'una afecció breu (s'estima que, com a màxim, una setmana), de baixa entitat i reversible després d'aplicar les mesures protectores i correctores previstes, de manera que es garanteix, així, l'absència d'impactes residuals.  
b) No es preveuen efectes sobre la Xarxa Natura 2000, espais naturals protegits ni cap altre element ambiental o cultural de consideració especial.  
c) No s'ha plantejat l'acumulació d'efectes negatius respecte d'altres projectes. En tot cas, els efectes hidrogeològics entren en les competències directes de l'organisme de conca, i queden lluny, en aquest cas, dels llindars previstos en la Llei 21/2013, d'avaluació ambiental (grup 8 del seu annex II).  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus més enllà del detritus miner generat per la perforació, que, per la seua escassa magnitud, la seua naturalesa terrígena i el seu volum reduït, rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen arribar a tindre efectes ambientals de consideració.  
f) El sondeig s'ubicarà en un entorn agrícola i allunyat de terrenys forestals, segons s'ha comprovat mitjançant la cartografia del PATFOR. En principi, no s'han detectat ni es preveuen afeccions a béns culturals, restes arqueològiques ni altres elements del patrimoni cultural valencià.  
  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques.  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II - grup 3.a tercer de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estime que el projecte per a l'autorització i l'equipament del sondeig projectat en la parcel·la 27, del polígon 8, del terme municipal de San Rafael del Río, promogut per Hacienda Pastora, SL, sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que es troba en l'expedient, a les previsions del projecte i del document ambiental i als termes d'aquest informe, en particular:  
  
1) Tenint en compte les incerteses de tipus hidrogeològic mostrades en la documentació tramitada, es considera necessari preveure un seguiment tècnic adequat de l'obra, no només per a documentar la informació geològica proporcionada pel sondeig, sinó també per a poder prendre les determinacions oportunes i més adequades sobre el terreny, en funció dels resultats hidrogeològics que se n'obtinguen.  
  
2) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent el considere innecessari per disposar d'altres opcions o d'una xarxa suficient.  
3) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
4) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre les normes generals de valoració de materials naturals excavats per a ser utilitzats en operacions de rebliment i obres diferents d'aquelles en què es van generar.  
5) Si, durant l'execució de les obres, es trobaren restes paleontològiques, arqueològiques o etnogràfiques, el promotor haurà de posar en coneixement de la Conselleria de Cultura el fet de manera immediata, i adoptar les mesures pertinents per a la protecció i la conservació d'aquestes, d'acord amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 15 de juny de 2021.- El director general de Qualitat i Educació Ambiental: Joan Piquer Huerga».